অ্যানা একজন সফল লেখক। তার একটি বই বেশ পাঠকপ্রিয়তা পেয়েছে। তিনি এখন চারটি ডায়েরি লিখছেন। কালো মলাটের ডায়েরিতে লিখছেন নিজের আফ্রিকা ভ্রমণের অভিজ্ঞতার কথা। লাল রংয়ের ডায়েরিতে লিখছেন তার রাজনৈতিক জীবনের উল্লেখযোগ্য ঘটনাবলী যার অন্যতম হচ্ছে কমিউনিজম থেকে নিজের মোহমুক্তির বিষয়টি। আর হলুদটাতে লিখছেন উপন্যাস। একজন চিত্রাভিনেত্রীর অভিজ্ঞতার ভিত্তিতে গড়ে উঠেছে উপন্যাসের কাহিনি। আর নীল রঙের ডায়েরিতে লিখছেন তার ব্যক্তিজীবনের একান্ত কিছু ঘটনাবলী। অবশেষে একজন আমেরিকান লেখকের সঙ্গে ওই নারী লেখিকার প্রেম হওয়ার পর তার বোধোদয় ঘটে। তখন তিনি চারটি ডায়েরিকে একত্রিত করে গোল্ডেন নোটবুক তৈরি করেন। সাহিত্যে নোবেল বিজয়ী ব্রিটিশ লেখিকা ডোরিস লেসিংয়ের উল্লেখযোগ্য বই এটি। ১৯৬২ সালে বইটি প্রকাশ হয়েছিল। তবে এত বছর পেরিয়ে যাওয়ার পরও এর পাঠকপ্রিয়তা ও গ্রহণযোগ্যতা হ্রাস পায়নি। এ কারণেই ২০০৫ সালে টাইম ম্যাগাজিনের করা শতাব্দীর সেরা একশ’ বইয়ের তালিকায় রয়েছে ‘দ্য গোল্ডেন নোটবুক’।